送王相公
作者：劉攽
朝代：宋

paragraphs: 白麻詔出鳳凰池，金節銅符副錫珪。
故事周公不之魯，是行山甫亦徂齊。
百年禮樂更檮杌，萬國車書載狄鞮。
開闔乾坤容海運，斡回樞極寄杓携。
故都形勝餘龍虎，開府文章盛壁奎。
列坐諸生親絳帳，縱談禪伯得金篦。
四山嵐氣連松梓，二水波濤亂鼓鼙。
里老傍車看畫鹿，江靈低首避燃犀。
鴻河带地長餘潤，蟠木開花亦有蹊。
躍冶空慚折鉤喙，在鈞仍似落巢泥。
苦心刻鵠纔成鶩，卑意函牛祇洎鷄。
早晚重開丞相閣，爲公羸馬踏沙堤。